
(בתשובתך ציין מספר פניה)


שלום רב,


הנדון: פנייתך לפי חוק חופש המידע בנוגע למודולים שפותחו במשרד הבריאות על בסיס מערכת Microsoft Dynamics CRM


במענה לפנייתך ולרשימת 27 המודולים שהועברו אליך ביום 14.3.2018 הריני להשלים את תשובתנו לפנייתך:

1. לצורך פיתוח המודולים פרסם משרד הבריאות הליכי תיחור שונים, לרבות מכרזים, אך הליכים אלו היו למערכת CRM ולא עבור מודול ספציפי. על בסיס אותן מערכותCRM  שרכש המשרד, הוא פיתח מודול ולעיתים אף השתמש ביותר ממערכת CRM אחת לצורך פיתוח מודול אחד. 
2. בכל הנוגע לעלויות פיתוח המודולים (צפי ובפועל) – משרד הבריאות משלם לכל ספק שזכה בהליך תיחור/מכרז CRM בעיקר בהתאם להקצאת שעות של כוח אדם של הספק וללא יכולת מדוייקת לקשר בין תשלום עבור מודול מסוים ובין תשלומים אחרים לספק. רק לאחרונה הספקים החלו לשייך תשלום הזמנה לשם הפרוייקט (כאשר כאמור לעיתים שם הפרוייקט מתייחס למערכת CRM ולאו דווקא למודול מסוים). על כן, לא ניתן להשיב לחלק זה בפנייתך בהתאם לסעיף 8(3) לחוק חופש המידע.
3. בכל הנוגע לקבלת אפיון המערכת וקוד מקור של כל מודול:
3.1. המודולים סווגו לשלושה סוגים – גדול, בינוני וקטן. במודולים שנבחנו נראה כי במודול גדול יש מעל 1,776,400 שורות קוד, במודול בינוני יש מעל 1,395,100 שורות קוד ובמודול קטן יש כ- 380,835 שורות קוד.
3.2. בהינתן הבחינה האקראית של מספר שורות הקוד, נערכה בחינה על ידי גורם מקצועי של כל אחד מ- 3 סוגי המודולים והמשאבים שנדרשים על מנת לעבור על כל אחד מסוגי הקודים טרם העברתם אליך, לצורך נטרול היבטים הנוגעים לאבטחת מידע. להלן פירוט המשאבים (בימי עבודה) הנדרשים לבחינה של כל קוד מקור:
מודול קטן – מפתח (2 ימי עבודה), מנהל תחום פיתוח (יום עבודה), מנהל פרוייקט (חצי יום עבודה), מנהל תחום תשתיות, אבטחת מידע וסייבר (3 ימי עבודה), אינטגרטור (2 ימי עבודה) ומנהל אגף בריאות דיגיטלית ומחשוב (חצי יום עבודה). סה"כ – 9 ימי עבודה למודול קטן.
מודול בינוני – 2 מפתחים (3 ימי עבודה), מנהל תחום פיתוח (יום עבודה), מנהל פרוייקט (חצי יום עבודה), מנהל תחום תשתיות, אבטחת מידע וסייבר (3 ימי עבודה), אינטגרטור (2 ימי עבודה) ומנהל אגף בריאות דיגיטלית ומחשוב (חצי יום עבודה). סה"כ – 10 ימי עבודה למודול בינוני.
מודול גדול – 2 מפתחים (4 ימי עבודה), מנהל תחום פיתוח (יום עבודה), מנהל פרוייקט (חצי יום עבודה), מנהל תחום תשתיות, אבטחת מידע וסייבר (4 ימי עבודה), אינטגרטור (2 ימי עבודה) ומנהל אגף בריאות דיגיטלית ומחשוב (חצי יום עבודה). סה"כ – 12 ימי עבודה למודול גדול.
3.3. יודגש, כי בחינה של כל אחד מבעלי התפקיד המפורטים לעיל לגבי כל מודול היא הכרחית וזאת נוכח החשיבות של נטרול מלא של אלמנטים הנוגעים לאבטחת מידע. 
3.4. מהפירוט לעיל עולה כי על מנת לבחון 27 קודי מקור כמבוקש בפניה, יידרשו כ-279 ימי עבודה, כאשר במסגרת ימים אלו היענות לבקשה תעסיק 6 דרגים של בעלי תפקידים באגף המחשוב של משרד הבריאות. 
3.5. לכל האמור יש להוסיף בחינה של 27 מסמכי האפיון (שאף הם התבקשו בפניה) מכיוון שהם מכילים באופן משולב פרטים הנוגעים לאבטחת מידע (לא בהכרח מדובר רק בפרק אחד שאותו ניתן להוריד ממסמכי האפיון).
3.6. בנסיבות כאמור ובהתאם למבחנים שנקבעו בפסיקה לעניין הקצאת משאבים, מענה לפנייתך ידרוש הקצאת משאבים בלתי סבירה ועל כן היא נדחית לפי הוראות סעיף 8(1) חוק חופש המידע.  
4. נוסיף, כי נוכח העובדה שהבקשה למידע נדחית בשל היותה מחייבת הקצאת משאבים בלתי סבירה, לא התייחסנו בתשובתו לטענות לגופו של עניין לגבי סוג המידע המבוקש ואין באמור בתשובתנו כאמור למנוע מאיתנו בעתיד בחינת כל פרויקט לגופו והעלאת טענות ספציפיות בגין כל אחד ואחד מן המודולים ו/או מסמכי האיפיון, שעניינן פגיעה באבטחת מידע ו/או פגיעה בפרטיות ו/או כל טענה אחרת, שתגרמנה כתוצאה מחשיפת המידע. 

בהתאם לסעיף 7(ו) לחוק חופש המידע, הריני להודיעך כי עומדת לך הזכות לעתור נגד ההחלטה לדחות חלקית את בקשתך לפי הוראות חוק בתי משפט לעניינים מינהליים, התש"ס-2000.



							        בכבוד רב,


ענת אילוז, עו"ד

